આપણે માટે ને આપણા મહેમાનો માટે ટેબલ હોય, ખુરશી હોય, ચટાઈ હોય, જાજમ હોય, વગેરે વગેરે હોય. બાળક માટે ખાસ કરીને રાખેલો કોથળો પણ હોય છે ખરો? એની પાસે એનો બાઈબંધ બેસવા આવે તો એને ક્યાં બેસારવો? પણ આપણે ક્યાં જાણવાનોયે પ્રયત્ન કરીએ છીએ કે નાનાં બાળકોને દોસ્તો હોય છે? દોસ્તો તો આપણને જ હોય. નાનાં બાળકો વળી દોસ્તીમાં શું સમજતાં હશે? પણ આપણી દોસ્તી સ્વાર્થી; બાળકોની દોસ્તી નિર્દોષ. આપણી પાસે આપણા દાગીના અને કપડાં મૂકવાને કબાટો, ટ્ર્ંકો ને પેટીઓ છે. બાળકોએ એમનાં છીપલાં શંખલાં ક્યાં રાખવાં? એમનાં પીંછાં ને ઢીંગલી પોતિયાં મૂકવાની એકે જગ્યા ખરી?